(A)	KONTROLOVANÝ SUBJEKT – Dopravný podnik mesta Košice a.s.
1)	Plnenie prijatých opatrení z predchádzajúcej kontroly vykonanej v roku 2009
2)	Plnenie základných ukazovateľov plánu
3)	Obstaranie dlhodobého hmotného majetku (investície)
4)	Pohľadávky a záväzky
5)	Náklady
6)	Výnosy
7)	Verejné obstarávanie
ZÁVER
(B)	KONTROLOVANÝ SUBJEKT – Magistrát mesta Košice
1)	Všeobecné údaje
2)	Plnenie opatrení z predchádzajúcej kontroly
3)	Poskytnuté dotácie v zmysle VZN č. 76
4)	Transfer z rozpočtu mesta právnickým osobám
5)	Účelové transfery poskytnuté mestským častiam
ZÁVER

ÚVOD

	Správa o výsledkoch kontrol je predkladaná v zmysle § 18f odsek 1 písmeno d) zákona č.369/1990 Zb. o obecnom zriadení a § 18 odsek 4 Štatútu mesta Košice. Od posledného riadneho rokovania Mestského zastupiteľstva v Košiciach dňa 23. 04. 2012 som poverila odborných zamestnancov ÚHK vykonať kontroly v zmysle zákona č. 502/2001 Z. z. o finančnej kontrole a vnútornom audite podľa plánu kontrolnej činnosti a iných podnetov. 

(A)	KONTROLOVANÝ SUBJEKT – Dopravný podnik mesta Košice a.s.

a)	Sídlo kontrolovaného subjektu: Bardejovská 6, Košice 
b)	Typ organizácie: obchodná spoločnosť
c)	Predmet kontroly: kontrola vybraných výnosových a nákladových položiek
d)	Kontrolované obdobie: roky 2010 a 2011
e)	Konanie kontroly: Marec – Máj 2012

KONTROLOU BOLO ZISTENÉ:

1)	Plnenie prijatých opatrení z predchádzajúcej kontroly vykonanej v roku 2009

	Z kontroly vykonanej v Dopravnom podniku mesta Košice a.s. (ďalej len „DPMK a.s.) v roku 2009 prijal subjekt celkom 5 úloh na odstránenie zistených nedostatkov. Tri úlohy sa dotýkali dokumentácie z výberu dodávateľov na základe prieskumu trhu. Jedna úloha sa dotýkala preukazovania prehľadu ubehnutých km pri paušálnych náhradách cestovného pre členov predstavenstva a jedna úloha sa dotýkala posudzovania výšky tržieb pri predkladaní ponúk pri výberovom konaní vo verejnom obstarávaní.
	Kontrolou bolo zistené, že všetky úlohy vyplývajúce z prijatých opatrení boli splnené.

2)	Plnenie základných ukazovateľov plánu

	Plnenie výnosov, nákladov a dosiahnutých hospodárskych výsledkov za kontrolované obdobie je uvedené v nasledujúcej tabuľke č. 1 (zaokrúhlené na celé €):
									                     Tabuľka č. 1
 	 	2010	 	 	2011	 	
Ukazovateľ	Plán	Skutočnosť	%	Plán	Skutočnosť	%	
Výnosy celkom	33 197 300	33 622 189	101,28	32 146 172	32 261 407	100,36	
Náklady celkom	33 197 300	33 827 750	101,90	33 546 138	33 655 572	100,33	
Výsledok hospodárenia	0	-205 561	 	-1 399 966	-1 349 165	99,59	

	Z tabuľky vyplýva, že v roku 2011 došlo oproti roku 2010 k prehĺbeniu straty o 1 188 604 €, aj keď vykázaná strata bola v súlade s jej plánovanou výškou.
	Na celkových výnosoch v roku 2010 sa podieľala dotácia mesta Košice v celkovej výške 16 139 230 € (úč. 648 – 3), čo predstavuje 48 % z celkových výnosov.
	V roku 2011 bola poskytnutá dotácia mesta Košice vo výške 15 500 000 €, čo predstavuje 48,04 % z celkových výnosov.
	Dotácie boli poskytnuté na úhradu nákladov pre prevádzkové účely. Použitie dotácií na bežné výdavky podľa Správy o podnikateľskej činnosti spoločnosti za jednotlivé roky je uvedené v tabuľke č.2 (v €).

         Tabuľka č. 2
  	             Použitie 	 dotácií	
Účel použitia dotácií	2010	2011	
PHM a mazivá pre autobusy MVD	3 366 594,88	1 965 228,95	
Trakčná energia pre KD a TD	1 720 611,26	1 595 904,38	
Energie ostatné	78 324,23	41 849,96	
  	             Použitie dotácie		
Nákup pneumatík pre AD a TD	94 177,31	0,00	
Nákup materiálu a náhradných dielov	647 273,66	183 450,60	
Oprava a údržba dopr. prostr. a ostat.	0,00	158 000,00	
Mzdy a odvody	9 740 355,19	11 200 414,39	
Nájomné	491 893,47	355 151,72	
Spolu	16 139 230,00	15 500 000,00	

	Dotácie na investície zo strany mesta Košice na rok 2010 neboli poskytnuté. Na rok 2011 boli poskytnuté vo výške 10 836,76 €. Ich použitie bolo nasledovné:

-	Dobudovanie električkových ostrovčekov 2 ks, Moldavská – Popradská v hodnote 8 673,19 €
-	Projekt električkovej zastávky Moldavská – obchodné centrá v hodnote 1 000 €
-	Električkové ostrovčeky 2 ks, Moldavská – Popradská, aktivácia vnútropodnikových výkonov v hodnote 1 163,57 €.

Prevádzkové dotácie sú poskytované v zmysle Zmluvy o výkonoch vo verejnom záujme v mestskej hromadnej doprave v Košiciach na roky 2009 – 2018.

3)	Obstaranie dlhodobého hmotného majetku (investície)

	Účtovná jednotka eviduje na účte 042 – Obstaranie dlhodobého hmotného majetku v roku 2010 v celkovej sume 1 918 476,60 € a v roku 2011 v celkovej sume 1 263 556,01 €.
	Obstaranie dlhodobého hmotného majetku v roku 2010 bolo výlučne zo zdrojov DPMK a.s. a v roku 2011 z vlastných zdrojov bolo preinvestovaných 1 252 719,25 € a z dotácií mesta Košice 10 836,76 €. Použitie dotácií je zrejmé z predchádzajúceho bodu správy, účel dotácií bol dodržaný.
	Kontrole boli podrobené účtovné doklady, ktorých suma na zabezpečenie tovarov a prác prevyšovala výšku 3 319 € a v zmysle interných predpisov – Organizačnej smernice OS – 37 – Q zo dňa 19. 3. 2010 a vnútorného oznámenia zo dňa 31. 3. 2011 bolo potrebné na ich zabezpečenie použiť výberové konanie.
	Kontrolou bolo zistené, že v dvoch prípadoch boli zákazky zabezpečené priamym zadaním, aj keď v zmysle vyššie uvedenej smernice podliehali výberovému konaniu formou prieskumu trhu. Ide o nasledovné prípady:

-	Faktúra dodávateľa č. 11020051 zo dňa 20. 4. 2011 (úč. d. č. 51111724) za vykonané práce pri dobudovaní dvoch električkových ostrovčekov zástavok električkovej dopravy v priestore križovatky Moldavská – Popradská v sume 8 673,19 € bez DPH. Dodávateľ prác: Koľajové a dopravné stavby s.r.o. Košice. Práce prevedené na základe objednávky č. 1106 25 478 zo dňa 18. 3. 2011. Priame zadanie zákazky bolo realizované z dôvodu časovej tiesne pripravovaných konaní blížiacich sa Majstrovstiev sveta v ľadovom hokeji. Práce boli financované z dotácie mesta Košice a realizované na pokyn mesta Košice (list mesta Košice č. A/2010/09461-2 zo dňa 21. 2. 2011).
-	Faktúra dodávateľa č. 211100011 zo dňa 31. 1. 2011 (úč. d. č. 51110416) za dodávku náhradných dielov pre rekonštrukciu koľajovej križovatky na Námestí osloboditeľov v sume 211 149 € bez DPH. Dodávateľ tovaru: DT – Slovenská výhybkáreň a.s. Nové Mesto nad Váhom. Udelenie výnimky zo smernice OS – 37 – Q o verejnom obstarávaní na priame objednanie výroby a dodávky chýbajúcich komponentov pre koľajovú konštrukciu koľajovej križovatky na Námestí osloboditeľov dalo predstavenstvo DPMK a.s. na svojom zasadnutí dňa 22. 2. 2010 – č. uznesenia 34/03/2010. Z dôvodovej správy prerokovanej na zasadnutí predstavenstva vyplýva, že aby mohla byť rekonštrukcia koľajovej križovatky na Námestí osloboditeľov, ktorej realizácia bola pôvodne plánovaná už v roku 2002 zrealizovaná, je nutné doobjednať výrobu a dodanie časti materiálu koľajovej konštrukcie, ktorá v roku 2002 vyrobená nebola u pôvodného výrobcu.

4)	Pohľadávky a záväzky

a/ Pohľadávky

	DPMK a.s. eviduje k 31. 12. 2011 na účte 311 – pohľadávky z obchodného styku vo výške 1 056 718,20 € ku ktorým sú k 31. 12. 2011 vytvorené na účte 391 - opravné položky vo výške 253 443,28 €. Podľa „Prehľadu splatnosti pohľadávok“ z celkovej sumy pohľadávok 1 056 718,20 € predstavuje:
-	Pohľadávky splatné v dobe splatnosti                   vo výške                    725 525, 01 €
-	Prekročenie splatnosti do 30 dní                           vo výške                        3 634, 65 €
-	Prekročenie splatnosti do 360 dní                         vo výške                      76 668, 32 €
-	Prekročenie splatnosti nad 360 dní                       vo výške                    250 890, 22 €

Kontrole bolo podrobené vymáhanie pohľadávok starších ako 2 roky, z ktorých náhodným spôsobom  bolo vybratých 30 prípadov. Spôsob vymáhania pohľadávok a ich výška podľa jednotlivých odberateľov sú uvedené v tabuľke č. 3:

										     Tabuľka č. 3
P.č	Pohľ. č.	Odbrateľ	Pohľ. z roku	Suma (€)	Stav vysporiadania	
1.	99	Cziserová Magdaléna	1994	3 733,32	exek. konanie - zrážky z dôchodku	
2. 	1670	Damax Trade s.r.o.	2009	4 400,00	exek. konanie od 16.11.2010	
3.	2	Drabantová Ľudmila	2004	2 156,89	exek. od 25. 2. 2005- zrážka zo mzdy	
4.	1399	DS - BOOKS,s.r.o.	2007	1 020,71	9. 2. 2012 - návrh na zastavenie exekúcie	
5.	856	Gally Milan	2004	14 717,71	exekúcia od 13. 6. 2006	
6.	856	Gally Milan	2004	8 215,49	exekúcia od 13. 6. 2006	
7. 	785	Hajman Martin	1998	74,09	exek. konanie od 14.5. 2002	
8.	678	HC Košice, a.s.	2000	884,41	30. 11. 2000 pohľadávka prihlásená	
9. 	678	HC Košice, a.s.	2000	820,70	do konkurzného konania	
10.	1406	Jorefol Invensment s.r.o.	2007	1 052,25	od 3. 12. 2008 exek. Konanie	
11.	447	JRD Rozkvet	1991	133,51	13.11.2001 prihlásený do konkurzu	
12.	506	Kováč Patrik	2000	348,54	od 4. 5. 2005 exek. Konanie	
13.	84	Krupár Jaroslav	2000	2 164,27	od 27. 4. 2004 exek. Konanie	
14. 	176	Pastirčáková Helena	1993	485,46	od 3.11.1999 exek. Konanie	
15.	112	Petruš Peter	2002	497,84	od 13.6. 2006 exek. Konanie	
16.	112	Petruš Peter	2002	2 721,24	má viac exekúcií	
17.	1338	Proaktual s .r. o.	2007	2 157,60	od 10. 12.2009 exek. Konanie	
18.	122	Real. s.r.o.	2004	1 035,98	od 4.12. 2007 exek. Konanie	
19.	852	EECAR, Slovensko a.s.	2009	90 111,96	6.12.2011 prih. do konkurzného konania	
20.	41	Regionálne stredisko PNS	1999	2 361,34	1.3.2000 – pohľ. prihlásené  do konkurzného konania	
21.	41	Regionálne stredisko PNS	2000	12 018,04	1.3.2000 – pohľ. prihlásené  do konkurzného konania	
22.	41	Regionálne stredisko PNS	2000	33 193,92	1.3.2000- pohľ. prihlásené do konkurzného konania	
23.	41	Regionálne stredisko PNS	2000	6 108,37	1.3.2000 – pohľ. prihlásené  do konkurzného konania	
24.	815	Safer s.r.o.	2003	22 645,10	od 25. 2. 2005 exekučné konanie	
25.	125	Strešková Zita	1997	6 016,97	exekúcia - zrážka z dôchodku	
26.	115	Suti Tibor	1993	2 578,04	30.3.2012 - úhrada od exekútora	
27.	1644	Tomko Marián	2009	4 500,00	od 10.12.2009 - exekučne konanie	
28. 	294	Toplanský Milan	2001	2 610,22	od 24. 3. 2003 - exekučné konanie	
29. 	149	Vargová Rozália	1993	1 456,38	od 12. 10. 2004 - exekučné konanie	
30.	315	Volanský Róbert	1996	5 367,49	od 25. 10. 2001 - exekučné konanie	

	Z uvedených kontrolných zistení vyplýva, že DPMK a. s. vymáhaniu starých pohľadávok venuje náležitú pozornosť
b/ Iné pohľadávky – (účet 378) 
	DPMK a.s. eviduje na účte 378 – iné pohľadávky k 31. 12. 2011 v celkovej výške 3 169 331,58€, z toho sú pohľadávky za prirážku cestovného (cestovanie bez platného cestovného lístka) v celkovej výške 3 121 047,72 € a to:
-	Za rok od 1. 10. – 31. 12. 2006 		vo výške            93 576,93 €
-	Za rok 2007                                      	vo výške    	439 026,36 €
-	Za rok 2008                                      	vo výške       	423 848,91 €
-	Za rok 2009	 			vo výške         	757 285,58 €
-	Za rok 2010                                      	vo výške        	791 538,66 €
-	Za rok 2011                                       	vo výške         	615 771,28 €

K týmto pohľadávkam sú vytvorené na účte 391 – 1 opravné položky  v celkovej výške 1 523 768,01 €. DPMK a.s. eviduje na podsúvahovom účte 752 – 1 až 752 – 5 pohľadávky voči cestujúcim za obdobie roka 1997 a rokov 2003 až do 30. 9. 2006 v celkovej sume 2 276 931,37 €. Pohľadávky  prepravnej kontroly za cestovanie bez platného cestovného lístka sa vymáhajú na základe Zmluvy o poskytovaní právnej pomoci zo dňa 29. 6. 2007 uzavretou medzi DPMK a.s. a advokátom JUDr. P. F.
Z prehľadu o činnosti advokáta za roky 2010 a 2011 vyplýva, že DPMK a.s. odovzdal prípady na vymáhanie cestovného bez platného cestovného lístka v roku 2010 vo výške 912 916,71 € a v roku 2011 vo výške 704 706,07 €.

c/ Záväzky

	DPMK a.s. eviduje na účte 321 – dodávatelia, záväzky z obchodného styku vo výške 2 091 254,62 €, v v tom:

-	účet 321 – 1 – neinvestiční dodávatelia tuzemskí 	vo výške      	2 059 391,23 €
-	účet 321 – 2 -  neinvestiční dodávatelia zahraniční    	vo výške                    751,92 €
-	účet 321 – 3 -  neinvestiční dodávatelia CZK              	vo výške 	     29 869,64 €
-	účet 321 -  9 -  investiční dodávatelia                          	vo výške                 1 241,83 €
 Spolu:                                                                                             	2 091 254,62 €

Z uvedenej sumy sú záväzky:

-	záväzky splatné v lehote splatnosti                      	vo výške       2 074 539,31 €
-	záväzky v ktorých je prekročenie do 30 dní         	vo výške              6 974,09 €
-	záväzky v ktorých je prekročenie do 360 dní       	vo výške            10 021,13 €
-	záväzky v ktorých je prekročenie nad 360 dní     	vo výške              1 699,32 €
-	dobropisy k záväzkom			        		vo výške           – 1 979,23 €

	Z uvedeného vyplýva, že spoločnosť uhrádza svoje záväzky plynule a včas.

5)	Náklady

Z nákladov boli kontrole podrobené účtovné položky zúčtované na účtoch:
-	úč. 511 – Oprava a udržiavanie
-	úč. 512 – Cestovné
-	úč. 518 – Ostatné služby (vybrané analytické účty)

Výšku čerpania uvedených nákladov podľa jednotlivých rokov voči plánu udáva tabuľka č. 4  (v €).
    Tabuľka č. 4
 	 	 Rok 2010	 	 	Rok 2011	 	
Číslo a názov účtu	Plán	Skutočnosť	%	Plán	Skutočnosť	%	
úč. 511 - Oprava a udržiavanie	729 850	678 921,49	93,02	365 000	400 767,62	109,80	
úč. 512 – Cestovné	19 000	13 664,32	71,92	13 000	14 535,04	111,81	
úč. 518 - Ostatné služby	2 033 150	2 028 943,88	99,79	1 765 598	1 825 263,81	103,38	

A. Oprava a udržiavanie (úč. 511)

	Kontrole boli podrobené účtovné doklady, ktorých výška presahovala hodnotu 3 319 € a podľa internej smernice na zabezpečovanie zákazok bolo potrebné realizovať výber dodávateľa formou prieskumu trhu. 
	Kontrolou bolo zistené, že pri výbere najvýhodnejších dodávateľov bolo vždy kritériom najnižšia cena.
B. Cestovné (úč. 512)

DPMK a. s. eviduje na účte 512 – náklady na cestovné za kontrolované obdobie nasledovne (v €):
								Tabuľka č. 5
Účet 512	Rok 2010	Rok 2011	
Cestovné tuzemské	  4 778,79	  4 361,78	
Cestovné zahraničné	  4 090,25	  9 611,80	
Cestovné paušál	  4 795,28	     561,46	
Spolu:	13 664,32	14 535,04	
	
	DPMK a.s. má pre cestovné náhrady spracovanú organizačnú smernicu OS – 45 vydanú       8. 4. 2009 a OS – 45 zo dňa 9. 5. 2011 o cestovných náhradách, v ktorých je určený postup pri čerpaní a vyúčtovaní výdavkov za poskytovanie cestovných náhrad.
	Kontrolou cestovných nákladov nebolo zistené porušenie vydaných smerníc o cestovných náhradách. Paušálna náhrada bola vyplácaná len na základe prehľadu ubehnutých kilometrov.

C. Ostatné služby (úč. 518)

	Zo zoskupenia položiek zúčtovaných na účte 518 – ostatné služby boli kontrole podrobené účtovné doklady zúčtované na analytických účtoch:

-	úč. 518 - 15 – Upratovacie služby
-	úč. 518 - 32 – Odmena za právne služby
-	úč. 518 - 18 – Ostatné služby

1. Upratovacie služby (úč. 518 – 15)

	Výška nákladov zúčtovaná za kontrolované obdobie na účte 518 - 15 – upratovacie služby je uvedená v tabuľke č. 5 (v €).

	Tabuľka č. 6
Upratovacie služby	Rok 2010	Rok 2011	
Upr. administratívnych priestorov	39 102,80	38 248,66	
Upr. dopravných prostriedkov	123 645,16	85 804,18	
Upr. elektr. zástavok, zber odpadu	12 283,92	10 580,09	
Spolu	175 031,88	134 632,93	

	Kontrolou fakturácie za poskytnuté služby bolo zistené, že fakturácia je realizovaná v zmysle uzatvorených zmlúv za dodržania zmluvných cien. Výber dodávateľov bol realizovaný verejným obstarávaním.

2. Odmena za právne služby (úč. 518 – 32)

	DPMK a.s. má na vymáhanie pohľadávok voči dlžníkom z postihov za cestovanie bez platného cestovného dokladu uzatvorenú s advokátom JUDr. P. F. Zmluvu o poskytovaní právnej pomoci zo dňa 29. 6. 2007.
	Podľa Prehľadu o činnosti advokáta za roky 2010 a 2011 predloženého vedúcou oddelenia predpredaja a prepravnej kontroly zo dňa 12. 4. 2012 bolo advokátovi v roku 2010 odovzdaných celkom 16 580 prípadov na vymáhanie pohľadávok voči dlžníkom za cestovanie bez platného cestovného dokladu v celkovej sume 912 916,71 €.

Z uvedeného počtu 16 580 prípadov bolo:

-	35 prípadov z roku 2008
-	5 107 prípadov z roku 2009
-	11 438 prípadov z roku 2010

V roku 2011 bolo odovzdaných celkom 12 777 prípadov na vymáhanie pohľadávok v celkovej sume 704 706 €.
Z celkového počtu 12 777 prípadov boli:

-	4 prípady z roku 2009
-	4 145 prípadov z roku 2010
-	8 628 prípadov z roku 2011

a) Zúčtovanie došlých platieb

	Na vymáhanie prevzatých prípadov je používaný samostatný pre tento účel zriadený účet vo Volksbank Slovensko a.s. (č. ú. 4350161101/3100). Účet je vedený na klienta DPMK a.s. Dispozičné právo má len klient, pričom advokát má právo požadovať od klienta kópie výpisov z účtu.
	Po prevzatí podkladov na vymáhanie pohľadávok klienta advokát vyzýva odporcov, aby všetky platby uhrádzali na vyššie uvedený účet.
	Každá jednotlivá platba od odporcov, ktorá dôjde na účet sa priradí k prípadu, ktorý prevzal advokát na vymáhanie a ktorý určil odporca pri platení, že uhrádza. V prípade, že odporca neurčí, ktorý prípad uhrádza, priradí sa došlá platba k najstaršiemu z prípadov uhrádzajúceho odporcu.
Z takto uhradenej sumy sa najprv uspokojí:
-	istina pohľadávky klienta
-	úrok z omeškania za podmienky, že bol v danom prípade uhradený súdny poplatok
-	náklady na súdny poplatok za konanie na súde, prípadne exekučné konanie
-	zbytok sumy sa priradí k trovám právneho zastúpenia, ktoré patria advokátovi.

Vyúčtovanie došlých platieb sa uskutočňuje mesačne, vždy do 20-tého dňa od uplynutia kalendárneho mesiaca, pričom sa vychádza z platieb došlých v predchádzajúcom mesiaci. Na základe vyúčtovania fakturuje advokát klientovi odmenu faktúrou.
Podľa zmluvy o poskytovaní právnej pomoci na 10 % prevzatých prípadov zabezpečí advokát úhradu súdnych poplatkov (kolkov) na vlastné náklady. V ostatných prípadoch súdne poplatky znáša DPMK a.s.

b) Tržby z vymáhania pohľadávok voči dlžníkom z postihu za cestovanie bez platného cestovného dokladu a efektívnosť poskytnutých právnych služieb

	Z tabuľkového prehľadu o činnosti advokáta za roky 2010 a 2011 predloženého z oddelenia predpredaja a prepravnej kontroly vyplýva:

- rok 2010

	V roku 2010 predstavovali tržby z postihov za cestovanie bez platného cestovného dokladu celkovú sumu 362 137,82 €.

	Z toho:		- odmena advokáta vo výške 		152 004,79 €
			- tržba DPMK a.s. vo výške 		210 133,82 €
			  Spolu 				362 137,82 €

	Nákup kolkov bol v celkovej hodnote 231 000 €.

Efektívnosť služby

-	celkové tržby 				362 137,82 €
-	trovy advokáta 		          	         -	152 004,79 €
-	hodnota odovzdaných kolkov            - 	231 000,00 €
Strata 				          -	  20 866,97 €

	Z uvedeného vyplýva, že v roku 2010 bola poskytovaná služba v strate.

- rok 2011

	Tržby z postihov za cestovanie bez platného cestovného dokladu boli v celkovej sume 435 580,61 €.
	Z toho:		- odmena advokáta vo výške 		177 739,29 €
			- tržba DPMK a.s. vo výške 		257 841,32 €
			  Spolu 				435 580,61 €
	Nákup kolkov bol v celkovej hodnote 156 750 €.

Efektívnosť služby

-	celkové tržby 				435 580,61 €
-	trovy advokáta 		          	          -	177 739,29 €
-	hodnota odovzdaných kolkov             -	156 750,00 €
Zisk 					101 091,32 €

	Z uvedeného vyplýva, že v roku 2011bola poskytovaná služba zisková.

6)	Výnosy

1. Tržby MHD – objednávková doprava

	DPMK a.s. na účte 602 – 12 Tržby MHD – objednávková doprava za kontrolované obdobie eviduje nasledovné tržby (v €):
									 Tabuľka č. 7
 	Rok 2010	 Rok 2011	
Pravidelná doprava U.S.Steel	978 198,13	986 813,78	
Nepravidelná doprava	113 730,81	144 661,00	
Celkom	1 091 928,94	1 131 474,78	

	DPMK a.s. vykonáva objednávkovú dopravu, a to pravidelnú a nepravidelnú. Na základe Zmluvy na vykonávanie prepravy osôb zo dňa 14. 7. 2009 sa prevádzkovateľ DPMK a. s. zaviazal vykonávať pravidelnú prepravu osôb pre objednávateľa U. S. STEEL Košice s.r.o. Za poskytnuté služby DPMK a.s. fakturuje jednotlivé prepravné výkony podľa tarify DPMK a. s. pre pravidelnú fakturačnú dopravu. V prípade, že dôjde k zmene sadzieb, zmena ceny bude uskutočňovaná formou dodatkov k zmluve.
	DPMK a.s. má spracovanú vnútropodnikovú – organizačnú smernicu OS – č. 17/06 zo dňa 28.8. 2006 na poskytovanie zliav a služieb pre zamestnancov DPMK a. s. a odborové organizácie pôsobiace v DPMK a. s. v nepravidelnej autobusovej doprave pre vlastnú potrebu.
	Zľavy v nepravidelnej autobusovej doprave sa na základe platnej KZ môžu poskytovať pre individuálnu potrebu (svadba, pohreb a iné vážne rodinné záležitosti) zamestnancom v hlavnom pracovnom pomere, ako aj pre kolektívy odborovej organizácie a ucelené kolektívy akciovej spoločnosti DPMK a.s. na akcie organizované spoločnosťou, ak to dovoľujú prevádzkové potreby. Zľavy sa poskytujú na základe písomnej žiadosti. Zľavu môže povoliť generálny riaditeľ spoločnosti do výšky 40 % z platných cien cenníka bez DPH pre vlastnú potrebu zamestnancov DPMK a.s. alebo ich najbližších rodinných príslušníkov pri preprave svadobných hostí alebo účastníkov pohrebu. Do výšky 30 % z platných cien cenníka na ostatnú prepravu. Ceny za individuálnu prepravu sú stanovené na základe kalkulácie nákladov. V roku 2010 boli fakturované výkony za prepravu osôb podľa kalkulácie cien stanovenej podľa cenníka platného od roku 2006. Výkony v roku 2011 boli fakturované podľa cenníka platného od 1. 1. 2011.
	V zmysle Zásad pre poskytovanie zliav z prepravy zájazdovými autobusmi je možné poskytovať zľavy pre mestské podniky a spoločnosti dotované z rozpočtu mesta (zľava približne 30 %) a pre osoby, ktoré realizujú najmä charitatívne, kultúrne, športové podujatia propagujúce mesto Košice (zľava od 0 do 100 %).
	Ďalšie možnosti poskytovania zliav za prepravu nemá organizácia spracované v žiadnej internej smernici. Rozhodovanie o výške zľavy v  prípadoch, ktoré nie sú upravené v interných smerniciach realizoval generálny riaditeľ na základe poverenia predstavenstva DPMK a.s. (uzn. č. 242/26/2008). Informácie o poskytnutí zliav boli predkladané na zasadnutia predstavenstva. 
	Kontrolou účtovných dokladov bolo zistené, že za kontrolované obdobie poskytol DPMK a.s. okrem zliav za prepravu pre mestské podniky a mesto Košice aj zľavy pre iných objednávateľov. Jedná sa o nasledovné zľavy:

-	z predpokladanej  tržby v sume 295,10 € zľavu vo výške 128,40 € pre Retro AIR, posilová hromadná doprava v oblasti Ťahanovce – obec, akcia „Boj o Košice“
-	z celkovej fakturovanej sumy 167,57 € zľavu (70 %) vo výške 117,30 € pre  Nadáciu CITY TV, preprava Košice – Veľká Trňa – Košice, Medzinárodný festival lokálnych televízií Košice 2010
-	z celkovej fakturovanej sumy 628,28 € zľavu (50 %) vo výške 314,14 pre Š. P. BLACK – Y na akciu Moto Rock Fest
-	z celkovej fakturácie 19 249,97 € zľavu vo výške 3 314,32 € pre Kosit a.s. na prepravu žiakov zo škôl do Centra environmentálnej výchovy. Zľava bola poskytnutá vo výške 20 % (cena za 1 km po zľave 1,36 €)
-	zľava vo výške 336,25 €, nefakturované čakanie z vykonanej dopravy pre Maratónsky klub Košice, MMM 
-	z celkovej fakturovanej sumy 553,93 € zľavu (30 %) vo výške 166,18 € pre Maratónsky klub Košice, 9. ročník polmaratónu Košice - Seňa
-	z celkovej fakturovanej sumy 593,94 € zľavu (10 %) vo výške 59,39 € pre spoločnosť Pangea, s.r.o. – jazda historickou električkou v rámci akcie „potulky mestom Košice“
-	zľava 50 % z čakacej doby za služby spojené s dopravou počas konania MMM v Košiciach pre Maratónsky klub vo výške 147,98 €.

Z uvedených zistení vyplýva, že DPMK a. s. poskytol v kontrolovanom období celkovo zľavy vo výške 4 583,96 € a to aj napriek tomu, že DPMK a. s. vykazuje záporný hospodársky výsledok.

2. Tržby za prenájom reklamných plôch (účet 602 – 151)

	DPMK a. s. Zmluvou o nájme reklamných plôch zo dňa 31. 12. 2008 prenajal nájomcovi RECAR, a.s. Bratislava všetky vonkajšie a vnútorné plochy všetkých vozidiel mestskej hromadnej dopravy, okrem niektorých plôch vymedzených v tejto zmluve. Doba nájmu bola dohodnutá na určitý čas do 31. 1. 2010. Dodatkom č. 1 zo dňa 29. 1. 2010 sa zmluvné strany dohodli na predlžení doby nájmu do 28. 2. 2010. 
Mesačné nájomné bolo dohodnuté vo výške minimálne 50 % z úhrnu čistých (mesačných) príjmov bez DPH, pričom celkový ročný nájom nemôže byť nižší ako dohodnutá garantovaná ročná čiastka, t.j. 235 000,00 €.
Od 1. 3. 2010 DPMK a. s. vykonával túto činnosť sám vo vlastnej réžii a za umiestnenie reklám na plochách dopravných prostriedkov fakturoval podľa platných cenníkov.
	DPMK a. s. na účte 602 – 151 tržby za prenájom reklamných plôch eviduje tržby, ktoré sú od 1. 3. 2010 do 30. 5. 2010 sledované v účtovníctve na správe podniku a od 1. 6. 2010 na samostatnom úseku marketingu a ekonomiky. Za kontrolované obdobie za reklamnú činnosť boli náklady a výnosy nasledovné (v €):
									  Tabuľka č. 8
	Rok 2010	Rok 2011	
Výnosy	 291  977,37	 315 585,45	
Náklady	   22  798,27	   20 828,80	
Vnútropodnikové náklady	         713,37	     3 849,66	
Čistý zisk 	  268 465,73	 290 906,99	

 Z prehľadu je zrejmé, že DPMK a. s. dosiahol z reklamnej činnosti v roku 2010 čistý zisk 268 465,73 €, v roku 2011 bol čistý zisk 290 906,99 €. Tržby z reklamnej činnosti v roku 2009 (RECAR) predstavovali sumu 235 017,34 € bez DPH. Z uvedeného vyplýva, že tržby za prenájom reklamných plôch a zabezpečenie umiestnenia reklamy sú vyššie keď, DPMK a. s. vykonáva túto činnosť sám.

Kontrolou účtovných dokladov bolo zistené že DPMK a. s. na základe uznesení predstavenstva poskytol zľavy z platného cenníka za prenájom reklamných plôch v roku 2010, a to :

-	zľava pre Inštitút rodiny v mesiaci máj 2010 vo výške  (cena dohodou) 199,98 €
-	zľava (cena dohodou) pre vydavateľstvo Včielka – Zornička s.r.o. poskytnutá vo výške 1 094,00 €
-	zľava (25 %) pre spoločnosť MOBILBOARD, ktorá bola vo výške 1 046,93 €
-	zľava (30 %) pre spoločnosť ADS balloning vo výške 165,60 €
-	zľava (cena dohodou) ktorá bola vo výške 1 313,55 pre spol. Tenista
-	zľava pre spol. BIG Média (cena dohodou) vo výške  2 995,07 €
-	zľava (75 %) z ceny za prenájom vonkajších reklamných plôch  pre spoločnosť MARK Media, s.r.o., zľava bola vo výške 12 075,30 €.
Z uvedených zistení vyplýva, že DPMK a. s. aj napriek zápornému hospodárskemu výsledku poskytuje zľavy, ktoré predstavovali v roku 2010 celkovú sumu vo výške 18 890,43 €. V roku 2011 zľavy neboli poskytnuté. 

3. Prenájom nebytových priestorov a pozemkov

DPMK a. s. Košice na účte 602-15 tržby z ostatných služieb – prenájom, eviduje podľa jednotlivých rokov nasledovné tržby:

Rok 2010     91 383,93 €
Rok 2011     29 162,70 €

     	Za kontrolované obdobie bolo v DPMK a. s. platných a účinných 30 zmlúv na prenájom nebytových priestorov a pozemkov. 
Spôsob prenajímania a určovania minimálnej výšky nájomného pri prenajímaní majetku mesta Košice, ktorý má DPMK a. s. v prenájme od mesta Košice určujú Pravidlá prenajímania majetku mesta Košice / ďalej len Pravidlá / schválené  MZ v Košiciach.
     
Kontrolou predmetných zmlúv boli zistené nasledujúce nedostatky:

a) 		V zmluve o nájme nebytového priestoru uzatvorenej dňa 21. 4. 1997, ktorou DPMK  a. s. prenechal nájomcovi A. P., Košice do užívania nebytový priestor v podchode pod traťou električiek na zastávke Mäsokombinát na Sídlisku Nad jazerom vo výmere 52 m2 pre účely podnikania v oblasti obchodu a služieb. Dodatkom č. 4 zo dňa 9. 2. 2011 bola upravená výška nájomného na sumu 6,64 €/m2/rok podľa ustanovenia § 10 ods. 1. písm. f/ IV. kategória, čo je v rozpore s Pravidlami účinnými od 10. 8. 2010, nakoľko :

-	ustanovenie § 10 pojednáva o určení minimálnej výšky nájomného za pozemky a nie o určení minimálnej výšky nájomného za nebytové priestory
-	prenajímateľ mal správne uplatniť ustanovenie § 7 a 8 ods. 1. písm. c) IV. kategória s minimálnou ročnou výškou nájomného 15 €/m2/rok
-	dodatok č. 4 bol vyhotovený formálne a upravil len prepočet z Sk na € bez skutočného posúdenia účelu využívania nebytového priestoru a z toho vyplývajúcej výšky ročného nájomného
-	zmluva presne nešpecifikuje účel využívania nebytového priestoru (podnikanie v oblasti obchodu a služieb ), od ktorého sa odvíja základná výška ročného nájomného.

b) 		Zmluva o nájme nebytových priestorov medzi DPMK a. s. a Športovým združením TJ Metropol Košice zo dňa 20. 6. 1990, ktorou sa nájomcovi dal do užívania nebytový priestor – bývalá čakáreň električkovej dopravy v Čermeli (Ovečka) a k tomu prislúchajúci pozemok za účelom vykonávania obchodnej činnosti, upravená Dodatkom č. 1 zo dňa 23. 4. 2004 je v rozpore s Pravidlami účinnými od 16. 7. 2002 nakoľko:

-	nebytový priestor Ovečka a k tomu prislúchajúci pozemok nie je presne vymedzený plošnou výmerou v m2
-	prenajímateľ Dodatkom č. 1 zo dňa 23. 4. 2004 určil nájomcovi nesprávne základnú výšku ročného nájomného za nebytový priestor ako aj pozemok v zmysle ustanovenia § 15 Pravidiel účinných v čase podpisu dodatku, nakoľko mal uplatniť ustanovenia §§ 9,10,12,13 predmetných Pravidiel

c) 		Zmluva o nájme pozemku medzi DPMK a. s. a M. B., Košice o prenájme pozemku o rozlohe 18 m2 nachádzajúci sa v priestore električkovej zastávky MODUS v Košiciach, za účelom prevádzkovania predajného stánku, ktorá bola naposledy upravená Dodatkom č. 5 zo dňa 9.2.2011 je v rozpore s Pravidlami účinnými od 10. 8. 2010, nakoľko:

-	výška nájomného bola  určená podľa ustanovenia § 13, písm. a) Pravidiel, pričom § 13 pojednáva o znížení minimálnej výšky nájomného pozemkov v určených prípadoch. Správne určenie výšky nájomného za pozemky malo byť určené v zmysle ustanovenia § 11 ods. 3 Pravidiel
-	zmluva neobsahuje zaradenie do príslušnej kategórie z hľadiska lokalizácie na území mesta, ani bližšie určenie druhu predajného stánku, od ktorého sa odvíja výška nájomného za m2 (§11 Pravidiel)
    
d) 		Zmluvy o nájme nebytových priestorov č. 2102/2011 zo dňa 8. 8. 2011 a č. 1927/2010 zo dňa 2. 11. 2010 medzi DPMK a. s. a KA-LUX s.r.o. Humenné, predmetom ktorých je nájom nebytových priestorov a ktoré sa využívajú ako šatne pre zamestnancov nájomcu sú v rozpore s Pravidlami, nakoľko:

-	nebytové priestory nie sú vymedzené plošnou výmerou v m2
-	nájom priestorov je na dobu určitú, pričom podľa ustanovenia § 3 ods. 2 Pravidiel sa majetok mesta prenajíma na dobu neurčitú
-	výška nájomného  určená dohodou vrátane dodávky elektrickej energie, vody, odvozu odpadov je v rozpore s ustanovením § 7 a 8 Pravidiel účinných od 10. 8. 2010, nakoľko prenajímateľ mal určenie výšky nájomného stanoviť s ohľadom na kategorizáciu nebytového priestoru z hľadiska lokalizácie na území mesta a účelu využívania nebytového priestoru

e) 		Zmluva o nájme nebytových priestorov č. 2099/2011 zo dňa 8. 8. 2011 medzi DPMK a. s. a Kings Trade Skupina s.r.o. Košice, predmetom ktorej je nájom nebytových priestorov  ktoré sa využívajú ako šatne pre zamestnancov nájomcu je v rozpore s Pravidlami, nakoľko :

-	nebytové priestory nie sú presne vymedzené plošnou výmerou v m2
-	nájom priestorov je dojednaný na dobu určitú v rozpore s ustanovením § 3 ods. 2 Pravidiel, ktorý uvádza, že majetok mesta sa prenajíma na dobu neurčitú
-	Výška nájomného určená dohodou vrátane dodávky elektrickej energie, vody, odvozu odpadov je v rozpore s ustanovením §§ 7,8 Pravidiel, nakoľko prenajímateľ mal určenie výšky nájomného stanoviť s ohľadom na kategorizáciu nebytového priestoru z hľadiska lokalizácie na území mesta a účelu využívania nebytového priestoru

f) 		Zmluva o podnájme č. POZ 532/10 zo dňa 4. 6. 2010 medzi DPMK a. s. a SPP a. s. Bratislava o prenechaní do dočasného užívania pozemku vo výmere 500 m2 za účelom prevádzkovania plniacej stanice CNG je v rozpore s Pravidlami, pretože :

-	cena podnájmu bola stanovená v rozpore s ustanovením § 12 Pravidiel účinných v čase podpisu zmluvy, ktorý uvádza, že základná výška ročného nájomného za pozemky je 10% z hodnoty určenej podľa hodnotovej mapy alebo 10% z hodnoty pozemku určenej znaleckým posudkom
-	doba trvania zmluvy bola stanovená na dobu určitú, čo je v rozpore s ustanovením § 3 ods. 2 Pravidiel

g) 		Podnájomná zmluva č. 2119/2011 zo dňa 29. 7. 2011 medzi DPMK a. s. a Nohejbalovým klubom pri DPMK o prenájme 3 tenisových kurtov o výmere 2 234 m2 za účelom prevádzkovania týchto tenisových kurtov, pričom 2 kurty budú využívané na účely tréningov a 1 kurt bude prenajímaný na reklamné účely je v rozpore s Pravidlami,  nakoľko :

-	zmluva presne nedefinuje predmet podnájmu, uvádza 3 tenisové kurty na parcele  č. 1400/59 o výmere 2 234 m2. Prenajímateľ mal správne označiť tenisové kurty ako objekt, nakoľko objektmi sú v zmysle ustanovenia § 2 písm. j) Pravidiel iné nehnuteľnosti ako napr. nekryté ihriská, hospodárske dvory, zábavné a oddychové parky a pod., ktoré nemožno zaradiť medzi nebytové priestory alebo pozemky
-	nájomné za výmeru využívanú na športové účely bolo určené v rozpore s ustanovením § 15 Pravidiel, ktorý uvádza: minimálna cena ročného nájomného za objekty je 10% z hodnoty objektu určenej znaleckým posudkom. Ak znalecký posudok nie je vypracovaný, môže sa použiť pre výpočet ceny nájomného úžitková plocha objektu a primerane sa použijú ustanovenia § 7 a 8 Pravidiel (určenie kategórie lokality na území mesta a účelu využívania)
-	v zmluve nie sú bližšie presne špecifikované reklamné účely, čo je v rozpore s ustanovením § 17 Pravidiel, nakoľko nie je možné presné určenie nájomného za prenájom majetku mesta na umiestnenie reklamy

h) 		Zmluvy o nájme nebytových priestorov č. 2114/2011 zo dňa 10. 8. 2011 a č. 1033/2005 zo dňa 15. 8. 2005 medzi DPMK a. s. a Kávomaty s.r.o. Kežmarok resp. Davital s.r.o. Banská Bystrica o nájme nebytových priestorov za účelom umiestnenia a prevádzkovania nápojových automatov sú v rozpore s Pravidlami účinnými v čase podpisu zmlúv, nakoľko :

-	zmluvy boli uzatvorené na dobu určitú, čo je v rozpore s ustanovením § 3 ods. 2 Pravidiel, ktorý uvádza, že majetok mesta sa prenajíma na dobu neurčitú
-	určenie výšky nájmu nebytových priestorov bolo určené dohodou vrátane nákladov spojených s užívaním nebytových priestorov, čo je v rozpore s ustanovením §§ 7 a 8, resp. §§ 9 a 10 predmetných Pravidiel
-	nebytové priestory neboli vymedzené plošnou výmerou v m2

i) 		Zmluva o užívaní priestorov č. 1816/2009 zo dňa 13. 1. 2010 medzi DPMK a. s. a Magnol Servis s.r.o. Košice o nájme priestorov za účelom využívania ako šatne pre zamestnancov nájomcu je v rozpore s Pravidlami účinnými od 1. 1. 2006 nakoľko :

-	zmluva bola dojednaná na dobu určitú, čo je v rozpore s ustanovením § 3 ods. 2 predmetných Pravidiel, ktorý uvádza, že majetok mesta sa prenajíma na dobu neurčitú
-	prenájom priestorov bol dojednaný ako bezodplatný, čo je v rozpore s ustanovením § 9 a 10 Pravidiel, ktoré nebytové priestory pre účely určovania výšky nájomného zaraďujú do príslušných kategórií z hľadiska lokalizácie na území mesta a základnú výšku nájomného odvodzujú od účelu využívania nebytového priestoru
-	nebytové priestory neboli presne vymedzené plošnou výmerou v m2

j) 		Zmluva č. 588/2 29/2003 zo dňa 9. 9. 2003 o nájme plochy na reklamné účely medzi DPMK a.s. a ISPA s.r.o. Bratislava je v rozpore s Pravidlami účinnými v čase podpisu zmluvy, a síce:

-	predmetom zmluvy je nájom pozemku, na ktorom sú umiestnené 2 reklamné panely na ul. Trolejbusovej a 6 ks reklamných panelov v tvare „V“ na Popradskej ulici. Zmluva neuvádza podstatnú náležitosť, t.j. plošnú výmeru pozemku v m2 ani plošnú výmeru reklamných zariadení, čo je podstatnou náležitosťou pre výpočet výšky ročného nájomného, jednak v zmysle ustanovenia § 13 ods. 1 Pravidiel účinných od 22. 5. 2003, ktoré uvádza, že základná ročná výška nájomného za reklamy umiestnené na pozemkoch atď. je 1200 Sk/m2 (39,83 €), ktorá sa pri obojstrannom paneli znižuje o 50% pri cene druhej plochy reklamného panela, ako aj cenníka prenájmu reklamných plôch vypracovaného v rámci interných predpisov DPMK a. s.(1 225Sk/m2 – 40,66€)
-	prenajímateľ určil výšku nájmu dohodou zmluvných strán, pri ktorej bezdôvodne použil kombináciu interného predpisu – cenníka DPMK a. s. ako aj Pravidiel, pričom z cenníka použil cenu prenájmu reklamnej plochy a z Pravidiel využil časť ustanovenia § 13 ods. 1, ktoré umožňuje zníženie ceny druhej plochy reklamného panelu o 50%
-	fakturácia nájomného za prenájom (viď faktúra č. 11101234) len deklaruje výšku nájomného podľa zmluvy s nesprávnym a prispôsobeným rozpisom, nakoľko uvádza 5 ks jednostranných billboardov a 3 ks billboardov typu „V“, pričom zmluva ako aj dodatok č. 1 z 23. 5. 2005 uvádza 2 ks jednostranných a 6 ks billboardov typu „V“. Fyzickou kontrolou bol zistený skutočný počet billboardov typu „V“ v množstve 4 ks na ul. Popradskej a 2 ks jednostranných billboardov na ul. Trolejbusovej
-	dodatok č. 2 zo dňa 24. 1. 2011 upravil čl. III predmet zmluvy, kde sa uvádza, že zmluvné strany sa dohodli na úhrade ročného nájomného vo výške 497,91 € bez DPH za jeden kus reklamného zariadenia. Pri obojstrannom paneli sa cena druhej plochy reklamného panela znižuje o 50% t. j. spolu 3 236,41 € bez DPH
-	výška nájomného je vzhľadom na počty reklamných panelov, a to: 2 ks jednostranných a 6 ks billboardov typu „V“ vypočítaná nesprávne a je len formálne prepočítaná z Sk na €, nakoľko: 
        
2 ks jednostranných billboardov = 497,91 x 2 = 995,82 €
1 ks billboardu typu „V“ = 497,91 + 248,95(cena druhej plochy reklamného panela znížená o 50%) = 746,86 €
746,86 x 6 ks = 4 481,16 €
Spolu  : 4 481,16 + 995,82 = 5 476,98 €

Správna výška ročného nájomného podľa zmluvy mala byť stanovená na sumu 
5 476,98 €. Rozdiel vo výške 2 240,57 €  je v neprospech prenajímateľa  DPMK a. s.

Výška ročného nájomného podľa skutočne fyzicky existujúcich reklamných panelov     (2 ks jednostranných a 4 ks billboardov typu „V“) by mala byť:

497,91 x 2 = 995,82 €
746,86 x 4 = 2 987,44 €
Spolu 3 983,26 €
-	Prenajímateľ nevyužil pri podpise dodatku č. 2 v roku 2011 ustanovenie čl. III zmluvy, ktoré ho oprávňuje využiť možnosť pri zmene ceny nájmu určenej mestom Košice uplatniť túto skutočnosť voči nájomcovi

k)	 	Nájomná zmluva č. 905/2005 zo dňa 25. 1. 2005 medzi DPMK a. s. a Akzent Media s.r.o. Bratislava o prenájme časti pozemku na umiestnenie 1 ks reklamného panela v tvare „V“ o rozmere 510 x 240 cm na Popradskej ulici pri areáli DPMK a. s. neuvádza podstatnú náležitosť predmetu zmluvy a to plošnú výmeru reklamného zariadenia v m2, od ktorej sa odvíja výška nájomného. 
     	Nájomné bolo určené kombináciou interného predpisu – cenníka DPMK a. s. a Pravidiel účinných v čase podpisu zmluvy a to tak, že z cenníka bola použitá výška nájmu reklamného zariadenia a z Pravidiel príslušná časť ustanovenia § 13 ods. 1, ktorá uvádza možnosť využiť zníženie ceny druhej reklamnej plochy o 50 %. Prenajímateľ nevyužil ustanovenie čl. III predmetnej zmluvy, na základe ktorého môže do 3 mesiacov upraviť cenu na základe nariadenia MMK, pričom o nariadení bude nájomca okamžite informovaný. Prenajímateľ aj napriek skutočnosti, že predmetnú zmluvu upravoval dodatkami č. 1 a 2 v roku 2011, teda v čase platnosti a účinnosti Pravidiel z 10. 8. 2010, ktoré podstatne upravili podmienky prenájmu pozemkov na umiestnenie reklamných zariadení (300,- €/m²), neupravil podmienky prenájmu.

l)	 	Zmluva o prenájme č. 413/2002 zo dňa 24. 10. 2002 medzi DPMK a. s. a Ing. L. S. – NUBIUM Bratislava o prenájme časti pozemkov za účelom osadenia reklamných zariadení je v rozpore s Pravidlami účinnými od 16. 7. 2002, nakoľko:

-	pozemky, ktoré sú predmetom zmluvy o prenájme nie sú presne vymedzené plošnou výmerou v m2, od ktorej sa priamo odvíja výška nájmu
-	výška nájmu je určená dohodou, a to cenou za jednu osadenú konštrukciu reklamného zariadenia ročne, čo je v rozpore s ustanovením § 13 písm. b) Pravidiel účinných od 16.7.2002
-	dodatkom č. 2 zo dňa 24. 1. 2011 prenajímateľ upravil len prepočet ceny nájmu z Sk na €, pričom nedostatky neodstránil

m)	 	V zmluve o prenájme č. 906/2005 zo dňa 10. 1. 2005 medzi DPMK a. s. a Ing. L. S. – NUBIUM Bratislava o prenájme časti pozemku za účelom osadenia reklamných zariadení, prenajímateľ cenu nájmu určil bezdôvodnou kombináciou predpisov: jednak použitím cenníka DPMK a. s., pričom z cenníka použil cenu prenájmu reklamnej plochy a z Pravidiel využil časť ustanovenia § 13 ods. 1, ktoré umožňuje zníženie ceny druhej plochy reklamného panela o 50 %.
     	Predmet zmluvy t.j. pozemok nebol presne vymedzený plošnou výmerou v m2, od ktorej sa odvíja výška nájmu
     	Dodatkom č. 2 zo dňa 24. 1. 2011 prenajímateľ upravil len prepočet výšky nájmu z Sk na € a iným skutočnostiam nevenoval pozornosť.

n)	 	V zmluve o prenájme č. 1749/2009 zo dňa 30. 6. 2009 medzi DPMK a. s. a ISPA s.r.o. Bratislava, ktorej predmetom je prenájom pozemku za účelom osadenia reklamného zariadenia prenajímateľ nevyužil oprávnenie uvedené v čl. IV, bod 7 a to, že je oprávnený meniť výšku nájomného, ak dôjde k zmene výšky nájomného v Pravidlách. Zmena výšky nájomného nastala účinnosťou Pravidiel zo dňa 10. 8. 2010 a upravila v ustanovení § 17 výšku ročného nájomného za prenájom pozemku na umiestnenie reklamného zariadenia na 300 €/m2 (oproti dovtedajšej úprave 192,52 €/m2)

o)	 	Nájomná zmluva o užívaní pozemku č. 1090/2006 zo dňa 30. 6. 2005 medzi DPMK a. s. a EuroAWK s.r.o. Bratislava o nájme pozemku za účelom umiestnenia reklamných billboardov v celkovom počte 3 ks o rozmeroch 510 x 240 cm je v rozpore s Pravidlami účinnými v čase podpisu zmluvy, nakoľko :

-	pozemok, ktorý je predmetom zmluvy nie je presne vymedzený plošnou výmerou v m2
-	výška nájomného bola určená bezdôvodnou kombináciou interného predpisu – cenníka DPMK a. s. a Pravidiel, ustanovenia § 13 ods. 1, ktoré umožňuje zníženie ceny druhej plochy reklamného panela o 50 %
-	prenajímateľ dodatkom č. 1 zo dňa 18. 5. 2011 upravil prepočet ceny nájmu z Sk na €, pričom nevyužil možnosť uvedenú v čl. V, bod 7, zmluvy, kde sa uvádza, že prenajímateľ má právo na zmenu ceny do 3 mesiacov na základe nariadenia MMK. Zmena ceny nájmu bola upravená interným predpisom MMK – Pravidlami v roku 2006 a 2010.

7)	Verejné obstarávanie

	DPMK a.s. je podľa § 8 ods. 1 písm. a) zákona č. 25/2006 Z.z. o verejnom obstarávaní a o zmene a doplnení niektorých zákonov „obstarávateľom“.

	Postupy a povinnosti jednotlivých organizačných jednotiek DPMK a.s. v procese verejného obstarávania má organizácia spracované v organizačnej smernici OS – 37 – Q „Smernica o verejnom obstarávaní tovarov, stavebných prác a služieb v podmienkach  DPMK a.s.“.
	Na základe pokynu generálneho riaditeľa zo dňa 31. 3. 2011 došlo s účinnosťou od  1. 4. 2011 k dočasnému pozastaveniu platnosti smernice OS – 37 – Q o verejnom obstarávaní tovarov, stavebných prác a služieb v podmienkach DPMK a.s. (okrem príloh č. 1, 2, 4, 5) a to do doby spracovania nového vydania smernice.
	Ku dňu kontroly nová smernica nebola vydaná.
	Kontrole bola podrobená dokumentácia  z verejného obstarávania realizovaného cez referát verejného obstarávania. Referát verejného obstarávania do 31. 3. 2011 zabezpečoval výberové konania ak predpokladaná hodnota zákazky bola vyššia ako 33 193,95 € bez DPH pri tovaroch a službách a 132 775,71 €  bez DPH pri stavebných prácach. V súvislosti s novelou zákona o verejnom obstarávaní od 1. 4. 2011 boli finančné limity upravené pri tovaroch a službách od 10 000 € bez DPH a pri stavebných prácach od 20 000 € bez DPH.

	Kontrolou bolo zistené:

	Jednou z podmienok účasti vo verejnom obstarávaní bolo preukázanie finančného a ekonomického postavenia v zmysle § 27 ods. 1 písm. d) zákona o verejnom obstarávaní, t.j. prehľadom o celkovom obrate alebo prehľadom o dosiahnutom obrate v oblasti, ktorej sa predmet zákazky týka. Na preukázanie tejto podmienky bolo obstarávateľom v oznámení o vyhlásení verejného obstarávania, vo výzve na predloženie ponuky a v súťažných podkladoch požadované dokladovanie formou predloženia účtovnej závierky – Výkazom ziskov a strát a Súvahou, potvrdenej daňovým úradom, originálom alebo overenou kópiou.
	Podľa súťažných podkladov ak súčasťou ponuky nebudú takto požadované doklady, bude táto ponuka z výberového konania vylúčená.
	Kontrolou dokumentácie z použitých postupov verejného obstarávania bolo zistené, že kontrolovaný subjekt pri vyhodnocovaní splnenia podmienok účasti vo verejnom obstarávaní v niektorých prípadoch nepostupoval v súlade so súťažnými podkladmi, keď zo súťaže nevylúčil uchádzača, ktorý nepreložil požadované doklady.
	Uvedené nedostatky boli zistené v nasledujúcich prípadoch:

Upratovanie a čistenie dopravných prostriedkov (r. 2010)
-	uchádzač FÚRA s.r.o., Rozhanovce predložil neoverené kópie dokladov, ktoré neboli potvrdené daňovým úradom.

-	uchádzač AS – Centrum s.r.o., Bratislava predložil neoverené kópie Výkazov ziskov a strát, ktoré neboli potvrdené daňovým úradom. Súvahy za požadované obdobie nepredložil.

Dodávka elektrickej energie pre rok 2011

-	uchádzač MAGNA E.A s.r.o., Piešťany predložil neoverené kópie dokladov, ktoré neboli potvrdené daňovým úradom.

Podľa § 33 ods. 3 zákona o verejnom obstarávaní platnom do 31. 3. 2011 verejný obstarávateľ a obstarávateľ mohol požiadať uchádzača o vysvetlenie alebo doplnenie predložených dokladov.
V zmysle novely zákona o verejnom obstarávaní účinnej od 1. 4. 2011 verejný obstarávateľ a obstarávateľ písomne požiada uchádzača o vysvetlenie alebo doplnenie predložených dokladov vždy, keď z predložených dokladov nemožno posúdiť ich platnosť alebo splnenie podmienky účasti (§ 33 ods. 4).
Kontrolovaný subjekt nepožiadal uchádzačov o doplnenie predložených dokladov, čím nedodržal ustanovenie § 33 ods. 4 zákona o verejnom obstarávaní v nasledujúcich prípadoch:

Motorová nafta (r. 2011)

-	požadované doklady nepredložil uchádzač PROGGRES TRADING a.s., Trebišov

Dodávka zemného plynu pre rok 2012

-	požadované doklady nepredložil uchádzač RWE Gas Slovensko s.r.o., Košice

V týchto prípadoch uchádzači predložili doklady, ktoré neboli potvrdené daňovým úradom a teda nebolo možné posúdiť ich platnosť.
Jediným kritériom na vyhodnotenie ponúk bola vo všetkých prípadoch najnižšia cena ponúknutá v elektronickej aukcii. Úspešnými uchádzačmi sa okrem zákazky na dodávku zemného plynu stali uchádzači, ktorý splnili podmienky účasti.

	Kontrolou bolo ďalej zistené, že na základe uverejneného oznámenia o vyhlásení verejného obstarávania na predmet zákazky „Upratovanie a čistenie dopravných prostriedkov“ (r. 2011), požiadala spoločnosť A-S CENTRUM s.r.o., Bratislava o účasť a o poskytnutie súťažných podkladov. Žiadosť bola doručená v lehote na prijímanie žiadostí o poskytnutie súťažných podkladov.
	Z dôvodu straty žiadosti a jej nedoručenia na referát verejného obstarávania súťažné podklady uvedenej spoločnosti zaslané neboli, čím došlo k porušeniu § 51 ods. 4 zákona o verejnom obstarávaní.
	V zmysle uvedeného paragrafu, ak obstarávateľ neponúka neobmedzený a priamy prístup elektronickými prostriedkami k súťažným podkladom a sprievodnej dokumentácie je povinný ich poslať záujemcom do šiestich dní od prijatia žiadosti o účasť za predpokladu, že žiadosť bola podaná dostatočne vopred pred uplynutím lehoty na predkladanie ponúk.
	Záujemca v lehote na predkladanie ponúk o súťažné podklady dodatočný záujem neprejavil.

	ZÁVER

-	poskytovanie zliav za nepravidelnú dopravu a za prenájom reklamných plôch napriek vykázanej strate na hospodárskom výsledku;
-	zmluvy obsahujú nesprávne označenia príslušných ustanovení jednotlivých § Pravidiel upravujúcich výšku nájomného za prenájom nebytových priestorov; 
-	prenajaté nebytové priestory nie sú presne vymedzené plošnou výmerou v m2;
-	ceny prenájmov sú určované dohodou, neobsahujú presné stanovenie minimálnej výšky ročného nájomného vo vzťahu k účelu a príslušnej kategórie nebytového priestoru z hľadiska lokalizácie na území mesta;
-	doby nájmu sa uzatvárajú na dobu určitú;
-	majetok nebol prenajímaný na základe dražby alebo obchodnej verejnej súťaže;
-	nevyhodnotenie splnenia podmienok účasti vo verejnom obstarávaní v súlade s podmienkami súťaží;
-	nedodržanie zákona o verejnom obstarávaní, a to:
- § 33 ods. 4 zákona – kontrolovaný subjekt nepožiadal uchádzačov o doplnenie predložených dokladov;
-  § 51 ods. 4 zákona – kontrolovaný subjekt nezaslal záujemcovi súťažné podklady.

	Kontrolovaný subjekt v stanovenej lehote ku kontrolným zisteniam nepodal námietky. Súčasťou správy o výsledku kontroly sú prijaté opatrenia na nápravu nedostatkov zistených následnou finančnou kontrolou a na odstránenie príčin ich vzniku – príloha č. 1.

(B)	KONTROLOVANÝ SUBJEKT – Magistrát mesta Košice
a)	Sídlo kontrolovaného subjektu: Magistrát mesta Košice, Tr. SNP 48/A, Košice
b)	Typ organizácie: rozpočtová organizácia
c)	Predmet kontroly: kontrola poskytnutých dotácií v zmysle Všeobecne záväzného nariadenia č.76 o poskytovaní dotácií z rozpočtu mesta Košice a v zmysle zákona č. 583/2004 Z. z. o rozpočtových pravidlách územnej samosprávy
d)	Kontrolované obdobie: rok 2011
e)	Konanie kontroly: Február – Máj 2012, s prerušením

KONTROLOU BOLO ZISTENÉ:

1)	Všeobecné údaje
	Pre poskytovanie dotácií z rozpočtu mesta Košice bolo uznesením Mestského zastupiteľstva v Košiciach č. 1036 zo dňa 27. 04. 2006 prijaté Všeobecné záväzné nariadenie č. 76 (ďalej len VZN č.76). Uvedené VZN bolo menené a doplnené uznesením č. 225 zo dňa 30. 08. 2007 a uznesením č.361 zo dňa 14. 12. 2007.
A.	Podmienky poskytovania

Podrobné podmienky poskytovania dotácií ustanovuje § 4 VZN č. 76. Žiadateľ dotácie podľa § 4 ods. 3 musí predložiť:
-	písomnú žiadosť,
-	doklady preukazujúce minimálne 10 % finančného krytia nákladov z vlastných, prípadne iných zdrojov, najmä výpis účtu z banky, ktorý nie je starší ako 7 kalendárnych dní, predložený ku dňu podpisu zmluvy primátorom mesta.

O poskytovaní dotácie do 50 tis. Sk (1 659,70 €) rozhoduje primátor mesta a o poskytnutí dotácie nad 50 tis. Sk  (1 659,70 €) rozhoduje mestské zastupiteľstvo.

V zmysle § 4 ods. 7 VZN č. 76 o poskytnutí dotácie musí byť uzavretá písomná dohoda.

B.	Zúčtovanie poskytnutých dotácií

Podľa ustanovenia § 5 ods. 1 VZN č. 76 príjemca dotácie vykoná ročné zúčtovanie poskytnutej dotácie do 31. 01. nasledujúceho roka, prípadne do 30 dní po ukončení jednorazovej akcie, na ktorú bola dotácia poskytnutá.
Ďalej v ustanovení § 5 ods. 2 VZN č.76 je mesto oprávnené vykonať kontrolu účelnosti použitia poskytnutých dotácií. K správe o vyúčtovaní poskytnutých finančných prostriedkov subjekt predloží kópiu účtovných dokladov preukazujúcich ich čerpanie. Účtovné doklady musia spĺňať  náležitosti podľa zákona o účtovníctve a obsahovať potrebné prílohy.

2)	Plnenie opatrení z predchádzajúcej kontroly

Z predchádzajúcej kontroly vykonanej na Magistráte mesta Košice v roku 2009 bolo prijatých celkom 5 opatrení na odstránenie zistených nedostatkov.

Oblasť kultúrneho a duchovného rozvoja:

A.	Spoločnosť  Sofrosyne  z.p.o., ktorá prijala dotáciu vo výške 3319,39 € na základe zmluvy o poskytnutí dotácie č. 720/2008, bude vyzvaná listom na zaplatenie penále vo výške 66,39 € do 15 dní do doručenia listu.

Plnenie: Súdne rozhodnutie zo dňa 19. 12. 2011, podľa ktorého spol. Sofrosyne je povinná zaplatiť úrok z omeškania vo výške 159,33 €. 
Kontrolnej skupine v čase kontroly nebola preukázaná úhrada penále.
Plní sa priebežne. 

B.	Príjemca dotácie Klub národnostných menšín a pamätná izba Sándora Máraiho vo výške 5 311 € na základe zmluvy o poskytnutí dotácie bude vyzvaný listom na zaplatenie penále vo výške 196,51 € do 15 dní do doručenia listu.

Plnenie: Penále vo výške 196,51 € bolo uhradené dňa 10. 12. 2010.
 Opatrenie splnené. 

C.	Občianske združenie Bona Fide bude vyzvané listom na zaplatenie penále vo výške 2 472,90 € do 15 dní od doručenia listu.

Plnenie: Súdne rozhodnutie zo dňa 18. 10. 2011, podľa ktorého združenie Bona Fide je povinné zaplatiť úrok z omeškania v sume 2 439,75 €. 
Kontrolnej skupine v čase kontroly nebola preukázaná úhrada penále.
Plní sa pribežne. 
Sociálna oblasť:

Nezisková organizácia Homo Homini v zmysle zmluvy o poskytnutí dotácie  nepredložila vyúčtovanie dotácie v termíne do 31. 01. 2009. Nezisková organizácia predložila vyúčtovanie dňa 27. 02. 2009. Referát sociálnych vecí bude vymáhať penále vo výške 71,70 eur.

Plnenie: Nezisková organizácia uhradila penále dňa 24. 06. 2009 vo výške 71,70 €.
Opatrenie splnené. 

Oblasť športu:

Príjemca dotácie Slávia basket Košice, s.r.o (zmena: Športový klub seniors Košice) predložila vyúčtovanie po termíne 26 dní. Oddelenie školstva vyzvalo príjemcu na úhradu penále vo výške 1 726,10 €.

Plnenie: Spoločnosť požiadala listom zo dňa 14. 10. 2009 mesto Košice o splátkový kalendár. Posledná splátka úhrady za celé penále bola realizovaná dňa 26. 05. 2010.
Opatrenie splnené. 

3)	Poskytnuté dotácie v zmysle VZN č. 76

	Na rok 2011 boli schválené dotácie v zmysle VZN č. 76 v celkovej výške 403 115 €. Podľa oblasti verejnej správy bolo čerpanie dotácie nasledovné:

-  reprefond primátora	 16 žiadateľov  	v sume 	  10 000 €
-  reprefond primátora – príspevky	 70 žiadateľov	v sume 	  16 350 €
-  dotácie na športové účely	 81 žiadateľov	v sume 	376 765 €
s p o l u:                                           	167 žiadateľov  	v sume 	403 115 €

 	Dva subjekty, ktoré mali odsúhlasenú dotáciu primátorom vo výške 300 €, túto možnosť nevyužili. Jednalo sa o žiadateľov Reedukačné centrum v Košiciach a Občianske združenie Pro Castellum.

  Neoprávnene poskytnuté dotácie
	Kontrolou bolo zistené, že Referát školstva, športu a mládeže MMK predkladal Zmluvy o poskytnutí dotácie z rozpočtu primátorovi mesta Košice k podpisu bez toho, aby bol k zmluve predložený výpis z účtu prijímateľa dotácie preukazujúci finančné krytie z vlastných zdrojov.
	Mesto nemalo poskytnúť dotácie podľa § 4 ods. 1 VZN č. 76, nakoľko nebola splnená podmienka v zmysle § 4 ods. 3 písm. g) VZN č. 76 „doklady preukazujúce minimálne 10 % finančného krytia nákladov z vlastných, prípadne iných zdrojov, najmä výpis z účtu z banky nie starší ako sedem kalendárnych dní, predložený ku dňu podpisu zmluvy primátorom mesta.“

  Neúplnosť účtovných dokladov predložených k zúčtovaniu dotácií

	Kontrolou bolo zistené, že doklady predložené k zúčtovaniu dotácie opakovane nespĺňali náležitosti podľa zákona o účtovníctve. V zmysle § 10 ods. 1 zákona č. 431/2002 Z. z. účtovný doklad je preukázateľný účtovný záznam, ktorý musí obsahovať stanovené údaje.
	Kontrolné zistenia preukázali, že právne subjekty, s ktorými boli uzatvorené zmluvy o poskytnutí dotácie nevedú preukázateľne účtovníctvo v zmysle § 8 ods. 1 zákona o účtovníctve. 
Predložené doklady o zúčtovaní dotácie obsahovali daňové doklady o čerpaní a použití poskytnutých dotácií. 
	Kontrolou účelovosti použitia dotácií nebolo zistené neoprávnené použitie dotácií.
	K uvedeným nedostatkom referát školstva, športu a mládeže MMK vo svojom vyjadrení zo dňa 28. 05. 2012, okrem iného, uviedol nasledovné:

1.	„K dokladu preukazujúcemu  10% krytia nie starší ako 7 dní k podpisu zmluvy:
Tento doklad je pre potreby pridelenia dotácií na šport a mládež (DAMKO) vypustený z usmernení a výziev referátu školstva, športu a mládeže z dôvodu, že oba fondy sú špecifické. Žiadosti o dotácie sa predkladajú do 31.1.2012 na celý kalendárny rok. Žiadny zo žiadateľov nemohol v tom čase vedieť koľko financií na dotácie mu bude v   roku 2012 poskytnutých, nakoľko rozpočet na mládež a šport bol schvaľovaný až  21. februára 2012. Až podľa výšky vyčlenených financií z rozpočtu mesta na jednotlivé fondy, boli  schvaľované kritériá na prerozdelenie dotácií.   Z uvedeného vyplýva, že túto podmienku VZN č. 76 je potrebné v prípade  dotácií na šport a mládež vypustiť, pretože je prakticky   nerealizovateľná. 
	Návrh na zmenu VZN č. 76 vo vyššie uvedenom bode dával referát školstva, športu a mládeže (predtým oddelenie školstva) ešte po prvej kontrole ÚHK – dotácie na šport v roku 2007 riaditeľovi MMK.
2.	K dokladom, z ktorých niektoré nie sú  v súlade so zákonom o účtovníctve:
Vzhľadom na skutočnosť že uzatváranie zmlúv a realizácia zasielania dotácií na účty organizácií prebieha  až v druhej polovici kalendárneho roka, organizácie predkladajú doklady na použité prostriedky z vlastných zdrojov a potom najmä v prípade športových organizácií sú často doklady neúplné, nakoľko športové organizácie usporiadajúce súťaže nemajú dostatočné skúsenosti s účtovnými predpismi a vyberajú financie na ubytovanie, súťažné poplatky a iné výdaje na nedostatočných účtovných dokladoch. Referát školstva, športu a mládeže kontroluje predložené doklady na vyúčtovanie, ale ich kontrola za rok 2011 nebola dokončená, nakoľko po dohode s UHK boli odovzdané všetky podklady na kontrolu v čase, keď ešte neboli doručené organizáciám všetky opravy vyžiadané referátom. 
	Návrh na zmenu: zabrániť  dokladovaniu výdavkov spojených s dotáciami ktoré nie sú v súlade so zákonom o účtovníctve je možné:

a.) zriadením samostatného dotačného účtu klubov, kde budú len originálne doklady – v súlade so zákonom o účtovníctve, spolu s bankovými a pokladničnými pohybmi 
b.) financovať všetky športové kluby ako aj DAMKO z jedného účtu na referáte, po predložení originálnych dokladov. 

	Referát školstva, športu a mládeže sa prikláňa k alternatíve a.) nakoľko alternatíva b.) si vyžaduje samostatného referenta, určeného len na dotácie – nové pracovné miesto. Zmenu navrhujeme tiež zakotviť v úprave VZN č. 76.“

4)	Transfer z rozpočtu mesta právnickým osobám

	Kontrolou boli zistené nedostatky pri poskytnutých finančných príspevkoch za rok 2011 z rozpočtu mesta Košice právnickým osobám.

A)	Občianske združenie – Košická Aréna
	Mesto Košice v zmysle uznesenia č. 46 a schváleného programového rozpočtu na rok 2011 poukázalo finančné prostriedky Košickej Aréne na prevádzku športového zariadenia v celkovej výške 20 000 €.
	
-	Mesto Košice neuzatvorilo zmluvu, a tým zmluvne nezaviazalo príjemcu finančných prostriedkov povinne zúčtovať a predložiť účtovné (daňové doklady). Mesto Košice nezadefinovalo účel použitia poskytnutého finančného príspevku.  
  	
	Napriek tomu, že mesto nemá povinnosť uzavrieť zmluvu, trváme na uzavretí zmluvného vzťahu, v ktorom by bolo jasne definované použitie verejných finančných prostriedkov, podľa § 7 ods. 6 zákona č. 583/2004 Z.z. o rozpočtový pravidlách územnej samosprávy.

B)	Akciová spoločnosť – Mestský futbalový klub Košice a.s.
Uznesením č. 46 bol Mestským zastupiteľstvom v Košiciach v roku 2011 schválený transfer vo výške 300 000 € pre Mestský futbalový klub Košice, a.s. (ďalej len „MFK a.s.“)
 Mesto Košice uzatvorilo zmluvu o poskytnutí finančného príspevku s MFK a.s. dňa 21. 10. 2011.
	Podľa zmluvy v Článku IV.  bod 3 Zmluvy, vyúčtovanie a správu o čerpaní finančného príspevku príjemca predloží poskytovateľovi do 31. Januára nasledujúceho roka po poskytnutí finančného príspevku, a to formou dokladov preukazujúcich použitie finančného príspevku v zmysle zákona o účtovníctve (faktúry, pokladničné doklady a pod.)
Akciová spoločnosť zaslala mestu Košice tabuľkový prehľad čerpania príspevku. Z predložených dokumentov MFK a.s. nie je preukázateľné použitie finančných prostriedkov.
Kontrolnej skupine neboli predložené účtovné doklady preukazujúce zúčtovanie poskytnutých finančných prostriedkov tak, ako je dohodnuté v zmluve v Článku IV. bod. 3 Zmluvy (faktúry, pokladničné doklady a pod.).

Kontrolné zistenie:
	Kontrolou bolo zistené, že MFK, a.s. nedodržala podmienky zmluvy ustanovene v Článku IV. spôsob kontroly a vyúčtovanie, čím došlo k porušeniu § 7 ods. 6  a § 16 ods. 2 zákona č. 583/2004 Z.z. o rozpočtových pravidlách územnej samosprávy.
	Nedodržaním ustanoveného spôsobu nakladania s verejnými prostriedkami pri poskytovaní dotácií bola porušená finančná disciplína podľa § 31 ods. 1 písm. k) zákona č. 523/2004 Z. z. o rozpočtových pravidlách verejnej správy.

5)	Účelové transfery poskytnuté mestským častiam

	V roku 2011 boli poukázané mestským častiam (ďalej len „MČ“) účelové transfery v celkovej výške 1 883 523,53 €, ktorých rozdelenie udáva nasledujúca tabuľka:

Bežné výdavky	na prevádzku zariadení    	410 000,00 €	
	opatrovateľská služba	796 654,00 €	
	pre Mestské časti schválené primátorom 	475 859,39 €	
Kapitálové výdavky                                                                    	201 010,14 €	
Spolu	1 883 523,53 €	

	Náhodným výberom bolo vybraných 8 MČ, ktoré boli podrobené kontrole použitia účelových transferov poskytnutých mestom. 
	V súvislosti s fyzickou kontrolou použitia účelových transferov pre MČ bol zistený v jednom prípade nedostatok
.  
Mestská časť Košice - Lorinčík

	Účelový transfer  mesta Košice vo výške 8 093,51 € v roku 2011 bol poskytnutý MČ Košice – Lorinčík na bežné výdavky. Čerpanie transferu použila MČ na odstupné bývalého starostu vo výške 7 374 € a na stavebnú úpravu terénu pre detské ihrisko vo výške 719,51 €.

	Detské ihrisko bolo vybudované na parcele č. 134 vedenej na LV č. 57, podľa ktorého vlastníkom je Mesto Košice.    
	Ďalej bolo zistené, že v písomnom vyjadrení referátu stavebného úradu MMK zo dňa 19. 04. 2012, okrem iného, uviedla: „na uvedené ihrisko nebolo vydané žiadne povolenie ani oznámenie k ohláseniu drobnej stavby“.

Kontrolné zistenie:

	Z kontrolných zistení vyplýva, že MČ Košice – Lorinčík nepostupovala v zmysle § 57 a § 58 zákona č. 50/1976 Zb. o územnom plánovaní a stavebnom poriadku.
Listom zo dňa 15. 05. 2012 zaslala MČ Košice – Lorinčík dodatočné hlásenie drobnej stavby na stavebný úrad, pracovisko Košice – Západ.

ZÁVER

-	Kontrolné zistenia poukazujú na potrebu novelizovať VZN č. 76 a rovnako upraviť  v zmysle §9 ods. 2  zákona č. 659/2007 Z. z. o zavedení meny Euro v Slovenskej republike a o zmene a doplnení niektorých zákonov

	Kontrolovaný subjekt v stanovenej lehote ku kontrolným zisteniam podal námietky. Súčasťou správy o výsledku kontroly sú prijaté opatrenia na nápravu nedostatkov zistených následnou finančnou kontrolou a na odstránenie príčin ich vzniku – príloha č. 2.

V Košiciach, 04. 06. 2012

Ing. Hana Jakubíková
     Hlavný kontrolór mesta Košice

- Text správy neprešiel jazykovou úpravou -